คลังหวังลุ้นฟิทช์ขึ้นเรตติ้งให้ไทย
คลังโล่ง &#8220;ฟิทช์&#8221; ไม่ถามการเมืองลุ้นปีหน้าปรับได้ปรับเครดิตขึ้น
21 ธ.ค. 2555

คลังโล่ง “ฟิทช์” ไม่ถามการเมืองลุ้นปีหน้าปรับได้ปรับเครดิตขึ้น
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า คณะทำงานสถาบันจัดอันดับความน่าเชื่อถือ ฟิทช์ เรทติ้งส์ ได้เข้าพบเพื่อขอข้อมูลทางเศรษฐกิจกับกระทรวงการคลัง ซึ่งทางฟิทช์สนใจข้อมูลพื้นฐานด้านเศรษฐกิจ ด้านการคลัง และผลกระทบนโยบายต่างๆ ของรัฐบาล โดยเฉพาะโครงการรับจำนำข้าวว่าจะกระทบเศรษฐกิจอย่างไรบ้าง
ทั้งนี้ คณะทำงานของฟิทช์ไม่ได้เป็นการสอบถามปัญหาการเมือง เหมือนกับสถาบันจัดอันดับสแตนดาร์ด แอนด์ พัวร์ หรือเอสแอนด์พี ที่ยังคงอันดับเครดิตของไทยไว้เท่าเดิม เพราะยังเป็นห่วงเรื่องนโยบายของรัฐบาลและปัญหาทางการเมืองจะกระทบกับเศรษฐกิจในอนาคต
“ฟิทช์ไม่ห่วงเรื่องปัญหาการเมืองของไทยเลย ไม่ได้ถามถึง ซึ่งหากพิจารณาแต่พื้นฐานทางเศรษฐกิจ เชื่อว่าหลังจากฟิทซ์เดินทางกลับไปนำข้อมูลไปให้คณะกรรมการใหญ่ของฟิทซ์พิจารณา มีความเป็นไปได้สูงที่ต้นปีหน้าฟิทช์จะปรับเครดิตของประเทศไทยเพิ่ม” นายสมชัย กล่าว
นายสมชัย กล่าวว่า ได้ชี้แจงกับคณะทำงานของฟิทช์ โดยในส่วนของข้อมูลทางด้านเศรษฐกิจมีความชัดเจนว่าเศรษฐกิจไทยได้ฟื้นตัวอย่างชัดเจนหลังจากน้ำท่วมใหญ่ปลายปี 2554 มีเสถียรภาพทางเศรษฐกิจที่ดีทั้งทุนสำรองเงินตราต่างประเทศสูง เงินเฟ้อต่ำ ไม่มีปัญหาการว่างงาน
ขณะที่ภาคสถาบันการเงินของไทยก็แข็งแกร่ง เงินกองทุนอยู่ในระดับสูง หนี้เสียต่ำ สำหรับผลกระทบของนโยบายรับจำนำข้าวก็ได้ชี้แจงไปว่าจะมีความเสียหายเกิดขึ้นบ้าง ขึ้นอยู่กับการระบายข้าวของกระทรวงพาณิชย์ หากระบายได้เร็วก็จะทำให้ความเสียหายเกิดขึ้นน้อย
นายสมชัย กล่าวว่า คลังได้ชี้แจงกับทางฟิทซ์ว่าไทยจะมีการกู้เงินลงทุนโครงสร้างพื้นฐานวงเงิน 2 ล้านล้านบาท ซึ่งยังรักษาระดับหนี้สาธารณะให้ไม่เกิน 50% ของจีดีพี ซึ่งทางฟิทซ์เป็นห่วงเรื่องการเบิกจ่ายทำได้น้อยเหมือนการกู้เงินฟื้นฟูน้ำท่วม 3.5 แสนล้านบาท ซึ่งคลังได้ยืนยันว่าการเบิกจ่ายเรื่องโครงสร้างพื้นฐานกำหนดเป็นตัวชี้วัดผลงานของหน่วยที่เกี่ยวข้องต้องเบิกจ่ายให้ได้ไม่น้อยกว่า 80% ของวงเงินทั้งหมด